**დიპლომის დანართის მერვე პუნქტი**

**ზოგადი ინფორმაცია და მომზადების პრინციპები**

ა) დიპლომის დანართის მერვე პუნქტი უნდა იძლეოდეს ინფორმაციას ამ დანართის გამცემი ქვეყნის ***უმაღლესი განათლების სისტემის შესახებ*** .

ბ) საერთაშორისო დონეზე შეთანხმებული დოკუმენტის მიხედვით, დიპლომის დანართის მერვე პუნქტი აუცილებლად უნდა მოიცავდეს შემდეგ ინფორმაციას:

* უსდ-ში დაშვების წინაპირობა (და შესაძლებელია დავუმატოთ მიღების მოთხოვნებიც);
* კვალიფიკაციების ჩარჩო;
* უსდ-ს ტიპები;
* ხარისხის უზრუნველყოფა;
* ინფორმაციის მიღების წყარო ვებგვერდის მითითებით.

გ) დიპლომის დანართის მერვე პუნქტი ქართულ და ინგლისურ ენაზე უნდა განთავსდეს სსიპ განათლების ხარისხის განვითარების ეროვნული ცენტრის (მ.შ. საქართველოს ENIC-ის ვებგვერდზე).

**პუნქტი 8. ინფორმაცია უმაღლესი განათლების ეროვნული სისტემის შესახებ[[1]](#footnote-1)**

**უმაღლეს საგანმანათლებლო დაწესებულებაში დაშვებისა და მიღების პირობები:**

- უმაღლესი განათლების პირველ საფეხურზე, ბაკალავრიატში, პირველი საფეხურის ფარგლებში ან მასთან დაკავშირებულ მოკლე ციკლსა და ინტეგრირებულ (საბაკალავრო-სამაგისტრო) პროგრამებზე დაშვება აქვს სრული ზოგადი განათლების დამადასტურებელი სახელმწიფო დოკუმენტის ან მასთან გათანაბრებული დოკუმენტის მფლობელს. უმაღლესი განათლების პირველ საფეხურის საგანმანათლებლო პროგრამის ფარგლებში განხორციელებული მოკლე ციკლისა და ინტეგრირებულ პროგრამებზე მიღების პირობაა ერთიანი ეროვნული გამოცდები.

- უმაღლესი განათლების მეორე საფეხურზე, მაგისტრატურაში, დაიშვებიან ბაკალავრის აკადემიური ხარისხის ან მასთან გათანაბრებული კვალიფიკაციის მქონე პირები. სამაგისტრო პროგრამებზე მიღების წინაპირობაა ერთიანი სამაგისტრო გამოცდები. მიღების დამატებითი პირობები განისაზღვრება უმაღლესი საგანმანათლებლო დაწესებულების მიერ.

- უმაღლესი განათლების მესამე საფეხურზე, დოქტორანტურაში, დაიშვებიან მაგისტრის აკადემიური ხარისხის ან მასთან გათანაბრებული კვალიფიკაციის მქონე პირები. მიღების წინაპირობა განისაზღვრება უმაღლესი საგანმანათლებლო დაწესებულების მიერ.

**უმაღლესი საგანმანათლებლო დაწესებულებების სახეები**

საქართველოში კანონმდებლობით არსებობს შემდეგი სახის უმაღლესი საგანმანათლებლო დაწესებულებები:

**კოლეჯი** – უმაღლესი საგანმანათლებლო დაწესებულება, რომელიც ახორციელებს მხოლოდ ბაკალავრიატის საგანმანათლებლო პროგრამას;

**სასწავლო უნივერსიტეტი** – უმაღლესი საგანმანათლებლო დაწესებულება, რომელიც ახორციელებს უმაღლეს საგანმანათლებლო პროგრამას/პროგრამებს (გარდა დოქტორანტურისა). სასწავლო უნივერსიტეტი აუცილებლად ახორციელებს მეორე საფეხურის – მაგისტრატურის – საგანმანათლებლო პროგრამას/პროგრამებს;

**უნივერსიტეტი** - უმაღლესი საგანმანათლებლო დაწესებულება, რომელიც ახორციელებს მაგისტრატურისა და დოქტორანტურის საგანმანათლებლო პროგრამებს ან უმაღლესი განათლების სამივე საფეხურის პროგრამებსა და სამეცნიერო კვლევებს.

უსდ-ს სტატუსის მისაღებად აუცილებელია გარე ხარისხის უზრუნველყოფის (ავტორიზაციის) პროცედურის გავლა. უმაღლესი საგანმანათლებლო დაწესებულება შეიძლება იყოს როგორც საჯარო, ისე - კერძო სამართლის იურიდიული პირი.

**უმაღლესი განათლების კვალიფიკაციები და ეროვნული კვალიფიკაციების ჩარჩო**

უმაღლესი განათლების სამსაფეხურიანი სისტემა საქართველოში შემოღებულია 2005 წლიდან და საფეხურების მიხედვით მოიცავს ბაკალავრიატის, მაგისტრატურისა და დოქტორანტურის პროგრამებს. გარდა ამისა, არსებობს ინტეგრირებული პროგრამები (მედიცინა, სტომატოლოგია, მასწავლებლის განათლება, ვეტერინარია), რომლებიც აერთიანებს საბაკალავრო-სამაგისტრო დონეებს, თავისი სწავლის შედეგით შეესაბამება სამაგისტრო დონეს. ასევე არსებობს პირველ საფეხურთან დაკავშირებული ან მის ფარგლებში არსებული მოკლე ციკლის პროგრამები.

უმაღლესი განათლების საფეხურებისა და ეროვნული კვალიფიკაციების ჩარჩოს მე-5 და მე-8 დონეებთან შესაბამისობა მოცემულია სქემის სახით. საქართველოს ეროვნული კვალიფიკაციების ჩარჩო არის 8-დონიანი სისტემა, რომელის თითოეული დონე აღწერილია განზოგადებული სწავლის შედეგებით.

|  |  |  |  |
| --- | --- | --- | --- |
| **ეროვნული კვალიფიკაციების ჩარჩოს დონე** | **უმაღლესი განათლების საფეხური** | **კვალიფიკაციები** | **ECTS-ის კრედიტები** |
| 8 | მესამე საფეხური | დოქტორი | არანაკლებ 3 წლისა მ.შ. არა უმეტეს 60 კრედიტი სასწავლო კომპონენტი |
| 7 | მეორე საფეხური | მაგისტრი; დიპლომირებული მედიკოსი;დიპლომირებული სტომატოლოგი;ვეტერინარიის მაგისტრი;განათლების მაგისტრი; ვეტერინარის მომზადების სერტიფიკატი. | 60-12036030030030060 |
| 6 | პირველი საფეხური | ბაკალავრის ხარისხი;მასწავლებლის მომზადების სერტიფიკატი | 180-24060 |
| 5 | მოკლე ციკლი  | ასოცირებული ხარისხი | 120/180 |

**ხარისხის უზრუნველყოფა**

საქართველოში მოქმედი უმაღლესი საგანმანათლებლო დაწესებულებები, კანონის თანახმად, უნდა შეესაბამებოდეს ხარისხის უზრუნველყოფის შიდა და გარე მექანიზმებს.

საქართველოს ხარისხის უზრუნველყოფის გარე სისტემა შედგება ავტორიზაციისა და პროგრამული აკრედიტაციისაგან, გარე ხარისხის უზრუნველყოფას ახორციელებს სსიპ განათლების ხარისხის განვითარების ეროვნული ცენტრი.

ავტორიზაციის ვადა არის 6 წელი.

ავტორიზაცია სავალდებულოა ყველა უსდ-ისთვის, რათა მიეცეთ საშუალება, განახორციელონ საგანმანათლებლო საქმიანობა და გასცენ სახელმწიფოს მიერ აღიარებული დიპლომი.

პროგრამული აკრედიტაცია განსაზღვრავს პროგრამის შესაბამისობას აკრედიტაციის სტანდარტებთან. აკრედიტაცია სავალდებულოა რეგულირებადი პროგრამებისა და სადოქტორო პროგრამებისთვის. სხვა პროგრამებისთვის აკრედიტაცია არ არის სავალდებულო. თუმცა, აკრედიტაცია სავალდებულოა ეროვნული გრანტების მოსაპოვებლად. აკრედიტაციის ვადა პროგრამის განმეორებითი აკრედიტაციის შემთხვევაში არის 7 წელი, ახალი პროგრამის აკრედიტაცია არის 4 წელი, პირობითი აკრედიტაციის ვადად განსაზღვრულია 2 წელი.

**ინფორმაციის ეროვნული წყარო**

საქართველოს სსიპ განათლების ხარისხის განვითარების ეროვნული ცენტრი, ეროვნული საინფორმაციო ცენტრების ევროპული ქსელი ( ENIC) www.eqe.ge

1. ინფორმაცია მოცემულია 2019 წლის მდგომარეობით [↑](#footnote-ref-1)